‘দাগি’ তালিকায় এবার বিজেপির উপপ্রধান! তালিকা প্রকাশ্যে আসতেই দূরত্ব বাড়িয়েছে দল

ময়না: সুপ্রিম নির্দেশ মেনে গত শনিবার ‘অযোগ্য’দের তালিকা (Tainted List) প্রকাশ করেছে এসএসসি (SSC)। নাম, সিরিয়াল নম্বর ও রোল নম্বর সহযোগে ১৮০৬ জন ‘দাগি’র তালিকা এসএসসির ওয়েবসাইটে প্রকাশ করা হয়েছে। আর তারপর থেকেই রাজ্যের একাধিক জেলা থেকে এমন সব দাগি শিক্ষকদের নাম উঠে এসেছে, যারা সরাসরি শাসক দলের নেতা, কেউ কেউ আবার পদাধিকারীও। তবে এবার শাসক দল নয়। খানিক অস্বস্তিতে পড়ল বিজেপি। এসএসসির ‘অযোগ্য’দের তালিকায় এবার উঠে এল বিজেপির উপপ্রধানের নাম। যা নিয়ে শুরু হয়েছে রাজনৈতিক চাপানউতোর।

পূর্ব মেদিনীপুর জেলার ময়নার বিজেপি পরিচালিত গোজিনা গ্রাম পঞ্চায়েতের উপপ্রধান সৌমেন কর। তালিকায় ১৪৮৫ নম্বরে জ্বলজ্বল করছে তাঁর নাম। তিনি পশ্চিম মেদিনীপুরের পিংলার মুন্ডমারি ঊষানন্দ বিদ্যাপীঠের অঙ্কের শিক্ষক।

আরও পড়ুন:

তাঁর দাবি, তিনি যোগ্য। যোগ্যতার মাপকাঠিতেই তিনি চাকরি পেয়েছেন। কাউকে কোনও টাকা দিয়ে চাকরি পাননি। তালিকায় নাম থাকায় হাইকোর্ট ও এসএসসির দ্বারস্ত হবে বলে জানিয়েছেন তিনি। তবে দলীয় উপপ্রধানের নাম অযোগ্যদের তালিকায় জড়িয়ে যাওয়ায় যথেষ্ট অস্বস্তিতে গেরুয়া শিবির। বিষয়টি সামনে আসায় দূরত্ব বাড়াচ্ছে দল।

বিজেপির তমলুক সাংগঠনিক জেলা কমিটির সদস্য তথা গোজিনা এলাকার বিজেপি নেতা চন্দন মণ্ডলের বক্তব্য, ২০১৬ সালে ও চাকরি পেয়েছে। আর ২০২৩-এ পঞ্চায়েত ভোটে জিতে সৌমেন উপপ্রধান হয়েছে। কেউ দোষ করে থাকলে সে অবশ্যই শাস্তি পাবে। এখনও চাকরি বিক্রির দালালরা ময়না এলাকায় ঘুরে বেড়াচ্ছে।